পাবনা, ১২ জুলাই (শীর্ষ নিউজ ডটকম): পাবনার আতাইকুলায় মিল্ক ভিটার কর্মচারীকে হাত ও পায়ের রগ কেটে হত্যা করা হয়েছে। তার নাম সিরাজুল ইসলাম টিপু (৪৫)।  আজ মঙ্গলবার বেলা সাড়ে ১০টার দিকে পুলিশ পাবনা-নগরবাড়ী মহাসড়কের আতাইকুলা থানার গঙ্গারামপুর থেকে তার লাশ উদ্ধার করে।  আতাইকুলা থানার ওসি হাবিবুল ইসলাম জানান, বেড়া উপজেলার বিশালিকা গ্রামের তফিল উদ্দিনের ছেলে সিরাজুল  ইসলাম টিপুকে কে বা কারা ধারালো অস্ত্র দিয়ে হাত-পায়ের রগ কেটে কুপিয়ে হত্যা করে ওইখানে ফেলে রেখে গেছে। সিরাজুল ইসলাম টিপু বাঘাবাড়ী মিল্ক ভিটায় চাকরি করতো বলে ওসি জানান। তবে তিনি হত্যার সঠিক কারণ জানাতে পারেননি।  পারিবারিক সূত্রে জানা গেছে, সোমবার রাতে সিরাজুল ইসলাম টিপুকে কে বা কারা বাড়ি থেকে মোবাইলে ফোন করে ডেকে নিয়ে যায়। এরপর সে আর বাড়ি ফিরে আসেনি। আজ সকালে পাবনা-নগরবাড়ী মহাসড়কের আতাইকুলা থানার গঙ্গারামপুরে তার লাশ পাওয়া যায়।  (শীর্ষ নিউজ ডটকম/প্রতিনিধি/এসএস/এএইচ/১১.৪৫ঘ.)